CELEX: 32020D1113
Language: lv
Date: 2020-07-20 00:00:00
Title: Padomes Lēmums (ES) 2020/1113 (2020. gada 20. jūlijs) par nostāju, kas Eiropas Savienības vārdā jāieņem EPN komitejā, kura izveidota ar Ekonomisko partnerattiecību pagaidu nolīgumu starp Ganu, no vienas puses, un Eiropas Kopienu un tās dalībvalstīm, no otras puses, attiecībā uz EPN komitejas reglamenta pieņemšanu

29.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 244/11
               
            
         PADOMES LĒMUMS (ES) 2020/1113
         (2020. gada 20. jūlijs)
         par nostāju, kas Eiropas Savienības vārdā jāieņem EPN komitejā, kura izveidota ar Ekonomisko partnerattiecību pagaidu nolīgumu starp Ganu, no vienas puses, un Eiropas Kopienu un tās dalībvalstīm, no otras puses, attiecībā uz EPN komitejas reglamenta pieņemšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu un 209. pantu saistībā ar tā 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Savienība un tās dalībvalstis 2016. gada 28. jūlijā parakstīja Ekonomisko partnerattiecību pagaidu nolīgumu starp Ganu, no vienas puses, un Eiropas Kopienu un tās dalībvalstīm, no otras puses (1) (“nolīgums”). Tas tiek provizoriski piemērots kopš 2016. gada 15. decembra starp Savienību, no vienas puses, un Ganu, no otras puses (2).
                  
               
                     (2)
                  
                  
                     Ievērojot 73. panta 3. punktu, Ekonomisko partnerattiecību pagaidu nolīguma (“EPN”) komiteja ir atbildīga par pārvaldi visās nolīguma jomās un par visu nolīgumā minēto uzdevumu izpildi. Ievērojot 73. panta 2. punktu, EPN komiteja nosaka savus organizācijas un darbības noteikumus.
                  
               
                     (3)
                  
                  
                     EPN komitejai 2020. gadā ir jāpieņem lēmums par savu reglamentu.
                  
               
                     (4)
                  
                  
                     Ir lietderīgi noteikt nostāju, kas Savienības vārdā jāieņem EPN komitejā, jo ar paredzēto EPN komitejas lēmumu tiks noteikti juridiski saistoši noteikumi EPN komitejas darbībai.
                  
               
                     (5)
                  
                  
                     EPN ir daļa no vispārējām attiecībām starp Savienību un tās dalībvalstīm, no vienas puses, un ĀKK valstīm, no otras puses, kā tas noteikts Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses (3), ar jaunākajiem grozījumiem (Kotonū partnerattiecību nolīgums) un tā pēctecīgajā nolīgumā, kad tas būs piemērojams. Saskaņā ar Kotonū partnerattiecību nolīguma 34. panta 1. punktu pušu ekonomiskās un tirdznieciskās sadarbības mērķis ir veicināt vienmērīgu un pakāpenisku ĀKK valstu integrāciju pasaules ekonomikā, pienācīgi ievērojot to politiskās izvēles un attīstības prioritātes, tādējādi veicinot noturīgu attīstību un dodot ieguldījumu nabadzības izskaušanā ĀKK valstīs. Šajā kontekstā EPN var uzskatīt par attīstības instrumentiem, kā minēts Kotonū partnerattiecību nolīguma 36. panta 2. punktā. Tādēļ nolīgumā ir ņemti vērā pušu atšķirīgie attīstības līmeņi, kā arī Ganas īpašie ekonomiskie un sociālie ierobežojumi un tās spēja pielāgoties liberalizācijas procesam un pielāgot tam savu ekonomiku. Turklāt Lēmums (ES) 2016/1850 par to, lai parakstītu un provizoriski piemērotu nolīgumu, kas ir jaukts nolīgums un ietver sadaļu par partnerību attīstībai, tika balstīts gan uz tirdzniecības juridisko pamatu, gan uz attīstības sadarbības juridisko pamatu. Tas būtu jāatspoguļo arī šajā lēmumā,
                  
               IR PIEŅĒMUSI ŠO LĒMUMU.
         
            1. pants
            Nostājas, kas Savienības vārdā ir jāieņem, pamatā ir EPN komitejas lēmuma projekts attiecībā uz EPN komitejas reglamenta pieņemšanu (4).
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2020. gada 20. jūlijā
            
               
                  Padomes vārdā –
               
               
                  priekšsēdētāja
               
               J. KLOECKNER
            
         
         
            (1)  Ekonomisko partnerattiecību pagaidu nolīgums starp Ganu, no vienas puses, un Eiropas Kopienu un tās dalībvalstīm, no otras puses (OV L 287, 21.10.2016., 3. lpp.).
         
            (2)  Padomes Lēmums (ES) 2016/1850 (2008. gada 21. novembris) par to, lai parakstītu un provizoriski piemērotu Ekonomisko partnerattiecību pagaidu nolīgumu starp Ganu, no vienas puses, un Eiropas Kopienu un tās dalībvalstīm, no otras puses (OV L 287, 21.10.2016., 1. lpp.).
         
            (3)  OV L 317, 15.12.2000., 3. lpp.
         
         
            (4)  Skatīt dokumentu ST 9240/20 vietnē http://register.consilium.europa.eu.